《信中惠竹以诗谢之》
宋代·苏过

筚门生窦百不宜，大红艳紫无所施。主人爱竹尤成癖，独欠此物如渴饥。

君家十亩等茨束，罗生川谷壤藩篱。拣林许我恣所爱，有力夜负竹不知。

朝来窗影忽散乱，起看檐角风离披。总干山立屹不动，高节白首贯四时。

我方病卧呼不醒，一篇忽得陈琳词。头风去体未足道，岁寒非子当谁期。

明朝戢戢迸犀玉，请看箨龙头角奇。千竿共战风雨夕，记取苗裔来葛陂。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。